Diari Oficial de la Generalitat Valenciana


Sumari del DOGV 5318, del 04-08-2006 (2006/8597)

Informació pública del document refós de pla parcial corresponent a les unitats d'execució 1, 2 i 5 del nord del Palància.
--------------------------------------------------------------------------------------------------------------------------

### Dades del document

Número de DOGV
:   5318

Data del DOGV
:   04-08-2006

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   2006/8597


Organisme emissor
:   Ajuntament de Sagunt

Tipus de document
:   Anunci

Informació pública del document refós de pla parcial corresponent a les unitats d'execució 1, 2 i 5 del nord del Palància. [2006/F8597]  
El Ple de la corporació municipal, en la sessió ordinària del dia 25 de maig de 2006, va adoptar, entre altres, l'acord següent:  
6. Pla parcial 1, 2 i 25 nord del Palància. Modificació puntual. Exp.: 25/02.  
En data 12 de maig de 2006, registre d'entrada número 29.270, l'entitat Alser, SL, ha presentat una proposta de modificació puntual del pla parcial del sector, com a pas previ a la redacció i presentació dels projectes d'urbanització i reparcel·lació corresponents.  
1. Objecte de la modificació  
Els aspectes sobre els quals versen les dites modificacions són els següents:  
A. L'execució definitiva de l'aparcament i la rotonda al carrer Sant de la Pedra obliga a desplaçar lleument el pont per a buscar el punt de connexió adequat i això provoca una modificació d'illes i part del bulevard. El que suposa un canvi en la superfície de les illes confrontants al bulevard que desemboca en el pont, però no comporta un increment de la superfície privada ni una reducció dels espais dotacionals definits pel pla parcial que es modifica, sinó més aviat el contrari. La superfície de sòl dotacional, com a conseqüència d'este aspecte i d'altres que s'enunciaran més avant, es veurà incrementada en quasi 4.000 m².  
L'arquitecte municipal informa respecte d'això que la desviació és irrellevant quant a l'ordenació detallada final.  
B. Es procedix a integrar la totalitat de l'àmbit de K.U.E.L.6 Sant Cristòfol, que en el PGOU es descriu amb una superfície de 13.351 m² i en mesurament real són 18.296 m², evitant restes de sòl no adscrits. La proposta de modificació no varia ni l'índex d'edificabilitat bruta, ni l'aprofitament tipus ni la superfície. El que ocorre és que esta última, en mesurament real resulta ser superior, i això comporta, aplicant els índexs anteriors, que no es varien, un augment de l'edificabilitat de 378.784 a 381.914 m²t.  
Més que davant d'una modificació s'està davant d'una precisió, però conseqüència d'això és la necessitat de decidir per mitjà d'un instrument de planejament en quines illes s'ubica este aprofitament.  
C. D'altra banda es proposa adaptar la tipologia de quatre illes d'unifamiliars aïllades i passar-les a set illes d'unifamiliars, amb aïllades, apariades en filera o adossades. Conseqüència d'això és que es creen tres nous carrers amb una superfície major de viari de 4.286 m².  
El que es justifica per la tendència de la demanda de vivendes de menors dimensions.  
D. L'augment de 3.130 m² sostre, l'ampliació d'illes i l'ajust d'edificabilitats amb la tendència de la demanda de menors vivendes, es concreta en 55 vivendes per hectàrea, davant de les 50 inicials i per davall de les 60 del SUP1 i les 75 del SUNP II que el PGOU de 1992 preveia per al dit sector. Per la qual cosa s'està davant d'una proposta que es troba dins dels marges previstos i que no supera ni de bon tros els màxims previstos pel mateix pla general.  
No obstant això, i a proposta del regidor delegat d'Urbanisme, es formula la següent condició que haurà de recollir la documentació del nou pla parcial:  
El nombre de vivendes protegides haurà d'incrementar-se d'una forma superior a la proporció corresponent a l'augment del nombre de vivendes totals. Davant de les 532 vivendes previstes en el pla parcial actual, s'haurà de preveure un total de 600 vivendes protegides, amb un percentatge superior al 20% del total.  
E. S'especifiquen i definixen amb més precisió els retirs a límits en els termes següents:  
Per a les illes B, 1 a 6, es concreta l'ús tolerat d'indústria urbana, no sent obligatòria l'alineació de la planta baixa amb la de l'illa. També fa falta que prèviament a les llicències d'edificació, s'haurà de tramitar estudi de detall.  
En les vivendes unifamiliars es definix amb més precisió que són exclusivament de categoria 0 i fan falta les reculades mínims a tots els límits, amb definició de front mínim d'edificació de 6 m. La parcel·la mínima en les aïllades es concreta en 400 m² de superfície.  
En les macroilles 1 i 2 es concreta l'ús tolerat de la indústria urbana i fa falta la parcel·la mínima-unitat mínima de desenvolupament en el 15%, menys que el quart d'illa previst anteriorment, amb possible execució per fases i amb l'exigència d'estudi de detall. Es concreta excepcionalment parcel·la mínima d'aïllat per al manteniment d'instal·lacions de reg.  
En la macroilla 3 es modifiquen les reculades a fatxada a 3 m, en tot el perímetre, excepte a l'antiga N-340, que seran 8 m, podent ocupar la resta de l'illa.  
En les dos illes de terciari es modifiquen les reculades a 3 m en tot el perímetre, excepte a l'antiga N-340, que seran 8 m.  
F. D'altra banda, es produïx una adaptació de les edificabilitats en algunes illes, sense que s'incrementen els índexs generals.  
G. Al seu torn, per part del regidor delegat d'Urbanisme, es formula la següent condició que haurà de ser recollida en la documentació del projecte d'urbanització del sector:  
Els centres de transformació previstos s'hauran d'ubicar en l'interior de les parcel·les privades a fi de no viciar l'ús públic de les zones verdes i espais lliures amb instal·lacions pertanyents a empreses privades. L'única alternativa admissible en espais públics seria la d'implantació de centres de transformació soterrats, a analitzar en cada cas concret.  
Tots estos aspectes, amb els matisos indicats per l'arquitecte municipal i que hauran de ser incorporats en la documentació del pla parcial, són informats favorablement en tant que, sense variar les premisses del pla general per al sector ni les del pla parcial que modifica, es pretén adaptar a distintes circumstàncies detectades: des de la realitat del mercat, la necessària coordinació de les connexions, els mesuraments reals, etc. Convé no oblidar que l'inici de la tramitació d'este instrument de planejament es va produir a principis de l'any 2002 i que el pronunciament municipal d'aprovació provisional del ple es va produir al maig del 2003. De manera que s'han produït alguns canvis de premisses respecte del moment de la seua redacció que justifiquen la seua reconsideració. A més el moment és l'adequat atés que encara no s'han sotmés a informació pública els projectes d'urbanització i reparcel·lació, de manera que hi ha marge de maniobra per a perfeccionar les solucions establides.  
H. Altres condicions:  
A la vista de les propostes fetes per l'arquitecte municipal, la proposta haurà de ser modificada en els termes següents:  
. En la pàgina 33 del document, III.1.1:  
Quedarà redactat així:  
Planta soterrani: poden ocupar la totalitat de l'illa.  
Plantes sobre rasant: lliure disposició i composició dins del continent volumètric màxim definit per les ordenances i aprofitament adjudicat.  
Volades: s'autoritzaran cossos volats, tancats o no, de fins a 1 m quan s'emplacen en els paraments de fatxada que donen a vial públic.  
Parcel·la mínima: un terç de l'eix longitudinal de l'illa. És a dir, 1/6 d'esta.  
. En la pàgina 36:  
La reserva d'aparcament per a l'edificació col·lectiva en bloc, seran les del Reglament de Planejament de la Comunitat Valenciana, Decret 201/98, art. 10 de l'annex.  
A fi de procurar i fins i tot garantir la uniformitat, sinó la unicitat, d'edificació en les illes que conformen la plaça Z.V.2., prèviament a cada primera llicència d'edificació de cada un dels blocs: est en B.3, oest en B.4, i sud en B.5 i B.6, es tramitarà una proposta d'ordenació i composició de la fatxada que dóna a la plaça, totalment o parcialment, ordenació que contemplarà composició de buits, tractaments de fatxades, si n'hi haguera, tractament de cobertes i tot el que s'estime necessari perquè cada una d'estes illes puguen presentar la major similitud amb la d'edifici únic, encara que la seua promoció i/o edificació corresponga a propietaris o fases diferents, tot això amb rang i procediment d'estudi de detall, amb informació expressa i audiència, si així ho requerixen, a tots els propietaris de cada subilla. No es permetrà la ubicació de porxes.  
Norma 2.  
Per a les illes B.1, B.2, B.3, B.4, B.5 i B.6, si es planteja una tipologia diferent de l'especificada en la norma TXD.5.4.1, serà necessària la formulació d'estudis de detall.  
. En la pàgina 37:  
III.2.1. Ús preferent: vivendes amb la composició d'una sola vivenda en la vertical del sòl on s'emplaça.  
1. Aïllades en les àrees A.L, A.2 i A.3.  
2. Apariades en les àrees P.1, P.2, P.3, P.4, P.5, P.6, P.7, P.8 i P.9.  
3. En filera en les àrees H.1, H.2, H.3, H.4, H.5, H.6 i H.7.  
Altres usos:  
Per a les illes UFA els assenyalats en el pla general per a Z.3/T.0:  
En relació amb l'ús residencial, exclusivament una sola vivenda en la vertical del sòl on s'emplaça.  
III.2.2. Reculades mínims:  
A vials del pla: 5 m.  
A límit de fons: 3 m.  
Al límit transversal de cada parcel·lació: A l'efecte d'evitar mitgeres que no tinguen condició de fatxada, en el cas que una o diverses parcel·les de tipologia en filera decidisquen deixar separació entre vivendes, esta serà com a mínim de 2 m en cada una d'estes i sempre amb el compromís del confrontant d'executar el retir. En illes d'edificació aïllada serà de 3 m i en els apariats serà de 2 m, i sempre s'han d'atenir a allò que s'ha assenyalat en els plans de reculades mínims i de disposició i ocupació màxima del que s'haja edificat (pla 5).  
. En la pàgina 39:  
Per a totes les illes qualificades com a H, P, A i totes les edificacions de vivendes unifamiliars que es puguen promoure en el sector, fins i tot sent-li aplicable el que disposa el pla general per a aparcaments, excepcionalment es podrà reduir el llarg de la meseta de final de rampa que dóna al carrer a 2,5 m, quan siga per a l'accés a una única vivenda.  
2. Procediment  
L'art. 94 de la Llei 16/2005, Urbanística Valenciana, establix que:  
«1. Les modificacions dels plans es duran a terme segons el procediment establit en cada tipus de pla.»  
Tots els aspectes que es procedix a modificar són propis de l'ordenació detallada enumerats en l'art. 37 de la LUV. A este efecte l'art. 37.2 establix que:  
«2. Les decisions sobre l'ordenació detallada corresponen al municipi. La competència per a l'aprovació definitiva dels plans que només es referisquen a l'ordenació detallada correspon a l'ajuntament.»  
El que exclou la participació i presa de decisions per part de la Conselleria de Territori i Habitatge. Això suposa la remissió a les regles procedimentals dels instruments de planejament amb aprovació definitiva municipal, previstos en els arts. 87 i següents de la LUV.  
En concret l'art. 90.2 establix que:  
«2. Quan els documents anteriors no siguen promoguts amb motiu d'un programa d'actuació integrada se sotmetran a informació pública pel termini d'un mes en les condicions de publicitat establides en l'article 83.2.a) d'esta llei per als plans generals.»  
Este establix que «2. L'òrgan competent de l'administració que promoga la redacció del pla, conclosa esta, el sotmetrà simultàniament a:  
a) Informació pública, per un període mínim d'un mes, anunciada en el Diari Oficial de la Generalitat Valenciana i en un diari no oficial d'àmplia difusió a la localitat. Durant este termini, el projecte diligenciat del pla haurà de trobar-se depositat, per a la seua consulta pública, a l'ajuntament o ajuntaments afectats pel canvi d'ordenació.  
No serà preceptiu reiterar este tràmit en un mateix procediment quan s'introduïsquen modificacions, encara que foren substancials, en el projecte; n'hi haurà prou que l'òrgan que atorgue l'aprovació provisional notifique esta als afectats per les modificacions en les actuacions.»  
A la vista del que s'ha exposat, de conformitat amb el dictamen de la Comissió Informativa Permanent d'Urbanisme, Inversions i Manteniment, el Ple de l'ajuntament, per 13 vots a favor de PSOE, EU i BLOC-EV, 3 vots en contra de SP i SCP i 8 abstencions de PP, acorda:  
Primer i únic. Sotmetre a informació pública per un període mínim d'un mes, anunciada en el Diari Oficial de la Generalitat Valenciana i en un diari no oficial d'àmplia difusió a la localitat, el document refós de pla parcial corresponent a les unitats d'execució 1, 2 i 5 del nord del Palància, amb registre d'entrada en este ajuntament número 29.270, de 12 de maig de 2006, així com les correccions i condicions indicades en la part expositiva.  
El que es publica perquè en prengueu coneixement i als efectes oportuns, a reserva del que resulte de l'aprovació de l'acta corresponent.  
Sagunt, 6 de juny de 2006.. L'alcaldessa: Gloria Calero Albal.